Bubacarr Sanneh scorede et sent mål for AC Horsens og sikrede holdet oprykning til Superligaen med en 3-2-sejr over Skive. Silkeborg vandt 1-0 over HB Køge.

Horsens havde oprykningsmatchbold, da Skive i dag kom på besøg. En sejr ville garantere oprykning, da der også ligger en skrivebordssejr og venter i de sidste runder.

Og det gik planmæssigt i første halvleg for hjemmeholdet. Fem minutter før pausen bragte målræven Kjartan Finnbogason Horsens på 1-0. Lasse Kryger fandt Finnbogason, der kastede sig frem og headede føringsmålet i kassen.

Efter pausen kom Skive dog med i kampen igen. Der var en halv time tilbage, da et indlæg blev rettet af og endte hos Mikael Uhre, der prikkede bolden i nettet til 1-1.

Så røg stemningen blandt de 4300 tilskuere en tak ned, men de fik mere at juble over. 12 minutter før tid var anfører Mathias Nielsen på pletten, og så var Horsens igen foran.

Men Skive var ikke færdige endnu. Fra tæt hold udlignede Andreas Albech med seks minutter igen, og så lignede det en pointdeling.

Men i kampens tillægstid trillede Bubacarr Sanneh et Kryger-indlæg i kassen, og så endte Horsens med en sejr på 3-2, der sikrer dem en plads i Superligaen.

En anden oprykningsbejler, Silkeborg, bød på hjemmebane HB Køge op til dans. Silkeborg sad på kampen og havde også flest chancer, men der gik 40 minutter, før der kom hul på bylden.

Det blev Jens Martin Gammelby, der skabte hjemmeholdets forløsning, da han scorede fra kanten af feltet fem minutter før pause.

Målet blev kampens eneste, og på den måde vandt Silkeborg 1-0. De har nu 51 point og er fire point fra Vejle på fjerdepladsen.

I Næstved holdt Vendsyssel liv i drømmen om Superliga-bold fra næste sæson. Patrick Bang Nielsen afsluttede, da Hallur Hansson i det 32. minut lagde et fladt indlæg i feltet, og så stod det 1-0.

Det blev også kampens resultat, og dermed er Vendsyssel stadig med i kampen om oprykning. De har ligesom Vejle 47 point.

Støt AC Horsens og køb en fanfigur